text: Sønderborg-motorvej klar 31. marts
  02 november 2011 kl. 09.14
  Den nye motorvej mellem den sønderjyske motorvej ved Kliplev og Sønderborg åbner 31. marts næste år.
  Det oplyser Kliplev Motorway Group, som står for anlægsarbejdet.
  Motorvejen er 26 kilometer lang, og arbejdet har til foråret stået på i to år. I byggeriet indgår 41 broer og tunneller samt omfattende afvandingsanlæg.
  Anlægsarbejdet er blevet hæmmet af to hårde vintre og en våd sommer, men KMG har været i stand til at sætte ekstra mandskab ind, når der er opstået forsinkelser i anlægsarbejdet. Arbejdsstyrken har i perioder været helt oppe på 450 mand.
  Den tysk-østrigske Strabag-koncern står bag Kliplev Motorway Group. Selskabet skal drive og vedligeholde motorvejen på Vejdirektoratets regning.
  